## Educació i la Federació de Societats Musicals de la Comunitat Valenciana promouen activitats educatives a través de la música

*** S’ha firmat un conveni com a mostra del compromís de les dos entitats amb l’educació i la cultura musical
* L’objectiu és consolidar la música com un element clau en el desenrotllament formatiu de xiquets i jóvens**

La Conselleria d’Educació, Cultura, Universitats i Ocupació, a través del Consell Escolar de la Comunitat Valenciana (CECV), ha firmat un conveni amb la Federació de Societats Musicals de la Comunitat Valenciana (FSMCV) per a fomentar la participació en activitats educatives mitjançant la música.

El conveni té com a finalitat propiciar la participació en iniciatives educatives que incorporen la música com a ferramenta pedagògica. Amb este acord les dos institucions busquen consolidar la música com un element clau en el desenrotllament formatiu de xiquets i jóvens.

Esta col·laboració tindrà una vigència inicial de quatre anys amb la possibilitat de prorrogar-se per un període similar. En este temps des del CECV es col·laborarà activament en l’organització i promoció dels actes programats.

Així mateix, es preveu la formació d’una comissió mixta de seguiment, que tindrà com a missió supervisar la correcta aplicació de l’acord i mantindre informats tant els firmants com la Secretaria Autonòmica d’Educació sobre el seu desenrotllament.

D’esta manera, la Conselleria d’Educació i l’FSMCV reafirmen el seu compromís amb la promoció de la música com a ferramenta d’educació i transformació social a la Comunitat Valenciana.

Fecha: 29/01/2025